Koordinatės: 55°43′39″ š. pl. 26°13′34″ r. ilg.﻿ / ﻿55.72750°š. pl. 26.22611°r. ilg.﻿ / 55.72750; 26.22611

| Zarasas |
| --- |
| Zaraso ežeras ir Zarasų miestasZaraso ežeras ir Zarasų miestasZaraso ežeras ir Zarasų miestas |
| Vieta | Zarasų raj. Lietuva |
| Plotas | 3,295 km² |
| Kranto linijos ilgis | 17,21 km |
| Kilmė | ledyninis |
| Vidutinis gylis | 11,5 m |
| Didžiausias gylis | 36,6 m |
| Įteka | Nikajus, Petrūniškio upelis, Aklė, bevardis upelis |
| Išteka | Nikajus |
|  |
|  Vikiteka | Zarasas |

**Zarasas** – ežeras šiaurės rytų Lietuvoje, Zarasų rajone, Zarasų miesto vakarinėje dalyje. Ežero ilgis iš šiaurės į pietus – 2,86 km, plotis – 2,3 km. Altitudė 130,1 m. Didžiausias gylis siekia 36,6 m. Kranto linija labai vingiuota, krantai aukšti, daug kur apaugę krūmais, medžiais. Pakrantės smėlėtos, dugną dengia sapropelingas dumblas. Ežere yra 4 salos: Italijos (0,73 ha), Putinų (0,58 ha), Liepų (1,45 ha) ir Didžioji (39,4 ha). Didžiausioji iš jų – 39,4 ha ploto Didžioji sala (anksčiau vadinta Anglijos, Draugystės), esanti ežero šiaurinėje dalyje. Nuo miesto į salą nutiestas tiltas. Pietryčiuose Zarasas susijungia su Zarasaičio ežeru. Į Zarasą suteka Nikajus, Petruniškio upelis, dar keletas upelių, išteka (per Zarasaičio ežerą) Laukesa (Nikajus), priklausanti Dauguvos baseinui.

Prie ežero įsikūrę Zarasai, Ditkūnų (sodų bendrija), Juodalaukių kaimai. Veikia keletas kaimo turizmo ir apgyvendinimo įstaigų. Rytinėje ežero pakrantėje įrengtas apžvalgos takas, poilsio zona. Pietine pakrante eina kelias  **A6**  Kaunas–Zarasai–Daugpilis , į kurį įsijungia kelias  **102**  Vilnius–Švenčionys–Zarasai , šiaurine pakrante eina kelias  **5305**  Zarasai–Mukuliai–Vencavai–Antalieptė .

2014 m. atlikti ichtiologiniai tyrimai parodė gausius žuvų išteklius ežere.

Vandenvardis *Zarasas* yra sėliškas: iš \**Azarasas* (*\*Ezarasas, Ezerasas* = 'ežeras').

Didžioji sala
-------------

Sala užima 39,4 ha. Iki XVII a. joje buvo vyrų katalikų kongregacijos „Canonicorum" vienuolynas, turėjęs didelę ir gražią mūro bažnyčią bei mokyklą. Tačiau 1834 m. vienuolynas uždarytas ir nugriautas. Šiaurinėje salos dalyje buvęs aukštas iškyšulys. Pirmojo pasaulinio karo metu vokiečiai į salą buvo nutiesę povandeninį medinį tiltą, buvusį kairiau nuo dabartinio įvažiavimo salon. Juo kariškiai arkliais įvažiuodavo į salą. Vėliau tiltu naudojosi ir gyventojai. Tačiau po to tiltas išardytas ir į salą buvo galima patekti tik valtimi.

1958 m. be jokio iš anksto suderinto projekto pradėtas tiesti kelias į salą ir supiltas pylimas. Vėliau pylimas perkastas ir pastatytas tiltas, kad būtų galima perplaukti ir valtimis.

Dabar saloje vyksta kultūros renginiai, koncertai, festivaliai, sporto varžybos, yra paplūdimys.

* Vandens sporto centras Zaraso salojeVandens sporto centras Zaraso saloje
* Zarasas nuo vakarinio krantoZarasas nuo vakarinio kranto
* Saulėlydis prie ZarasoSaulėlydis prie Zaraso
* Ežero reginysEžero reginys

Šaltiniai
---------

1. ↑  *Zarasas*. Tarybų Lietuvos enciklopedija, T. 4 (Simno-Žvorūnė). – Vilnius: Vyriausioji enciklopedijų redakcija, 1988. // psl. 614
2. ↑  Aleksandras Vanagas. Lietuvių hidronimų etimologinis žodynas. – Vilnius: Mokslas, 1981. // psl. 393